Larissa Swirski

Larissa Swirski edo Swirsky (ezizenez: Hegoaldeko Mata Hari eta Bihotzetako Erregina Odesa, Errusiar Inperioa, 1910 – Sevilla, 1977ko maiatzaren 13a) ukrainar argazkilari eta espioia izan zen, Hitler boteretik kentzen lagundu zuena. Ian Flemingek inspirazioa hartu zuen James Bonden pertsonaietako bat sortzeko.

 Bizitza 
Romanovtarren ondorengoa zen. Errusiar Inperioko gainerako nobleek bezala, bere familiak ihes egin behar izan zuen Urriko Iraultza boltxebikearen ostean.

 Ibilbidea 
1917. urtean Swirski aitona-amona eta ahizpekin ebakuatu zuten Erresuma Batuko Jorge V. erregeak bidalitako gerraontzi batean. Berlinen erbesteratu ziren. Gero, Parisera joan zen ahizpa eta amonarekin, eta bertan argazki-estudio bat zabaldu zuen, Rodolfo Valentino, Marlene Dietrich edo Josephine Baker erretratatzera iritsiz, eta Salvador Dalí edo Coco Chanel bezalako pertsonaiekin erlazionatu zen, zeinentzat interprete errusiar lana egiten zuen. Cannesen Manuel Romero Hume ezagutu zuen, espainiar itsasgizon eta hegazkinlari militarra, eta harexekin ezkondu zen.

 Alemaniarren espioia 
Espainiako gerra zibilaren ostean, senarra Ceutan zuen lanpostua. Han espioi alemaniar batek errekrutatu zuen 1940. urtean, 29 urte zituenean. Alemanen zerbitzura jartzea onartu zuen, baina baldintza batekin: bere jaioterrian zituen jabetzak berreskuratzen eta bere gurasoak lurperatuak izan ziren lekua aurkitzen lagun ziezaioten. Sasoi horretan, Tetuanen, Ceutan eta Tangerren jardun zuen lanean. Senarra Puente Mayorgara eraman zutenean, Swirski Gibraltarko itsasarte inguruan hasi zen Minox batekin argazkiak egiten.

 Agente bikoitza 
1943. urtean, ahizpa Ala Frantziako Erresistentziako kidearen bitartez, nazien krimen eta sarraski esparruetako ekintzen berri izan zuen, eta horregatik Swirskik bandoa aldatzea erabaki zuen, Gobernu britainiarrari agente bikoitz gisa zerbitzatzera pasatu zen. Britainiar Inteligentzia Zerbitzuko burua David Scherr zen eta Swirski Queen of Hearts (euskaraz: Bihotzetako Erregina) izenez ezagutzen zen.

Horrez gain, Ian Fleming sasoi hartako Itsas Inteligentzia Dibisioko kidearekin ere lan egin zuen. Gibraltar inguruan egon zen bitartean, Clark Gable zinema aktore estatubatuarra ezagutu zuen, gerran Britainia Handiko Errege Indar Eremuan artillari behatzaile gisa jardun ostean, eta honek Hollywooden aktore gisa lan egitea proposatu zion.

Alaba, Liana Romero Swirski, Bigarren Mundu Gerrako espioi espainiar gazteena bihurtu zen, misioetan estalgarri bezala laguntzen baitzion. Elkarrekin funtsezko zeregina bete zuten naziek Gibraltar har ez zezaten.

Bigarren Mundu Gerraren ostean Hitler erori ostean erretiratu zen Swirski, bere jarduerak senarrari ekar ziezazkiokeen errepresalien aurrean, Sevillara bidali baitzuten. Sei hizkuntza hitz egiten zituen.

 Heriotza 
Sevillan hil zen 1977ko maiatzaren 13an.

 Aintzatespenak 
Ian Flemingek Swirski hartu zuen inspirazio-iturri lehen «Bond neska»ren pertsonaia sortzeko: Vesper Lynd, 007 agentearen emakumezko arerioa, Casino Royale bere lehen eleberrian agertuz. Almudena Arteaga idazleak ere Swirski izan zuen inspirazio iturri bere nobelako protagonista sortzeko, Zilarrezko eta odolezko errautsak. Wayne Jameson kazetariak Esbastikak hegoaldean liburuko kapitulu bat eskaini zion.

2022. urtean, Chema Ramosek zuzendutako Queen of Hearts bere bizitzari buruzko dokumentala estreinatu zen.

 Erreferentziak 

 Kanpo estekak 

Kategoria:Odesatarrak
Kategoria:Sevillan hildakoak
Kategoria:Romanov dinastia
Kategoria:Emakume espioiak
Kategoria:Bigarren Mundu Gerrako espioiak
Kategoria:Emakume argazkilariak